Dvije erotske plesačice iz Rumunjske svjedočit će u nastavku kaznenog postupka protiv četvorice bivših zaposlenika nekadašnjeg noćnog kluba Princess u Zadru - Gregorija Barića (63), Zdeslava Šolte (45), Tomislava Šafera (33) i Zdravka Kneževića - kojima je u ponedjeljak na Općinskom sudu u Zadru započelo suđenje zbog protupravne naplate. Državljanke Rumunjske svjedočit će pred sutkinjom Ivom Lovrin o okolnostima pod kojima se zbio incident u noćnom klubu još 11. srpnja 2007. kada je Zadraninu Velimiru Ninčeviću za pivo i dvije čaše šampanjca silom naplaćen račun od šest tisuća kuna.

Nakon što se Zadranin zbog visokog računa pubunio i bacio 200 kuna na šank, na izlasku ga je Šafer, prena navodima optužnice, uhvatio oko struka, dok mu je Knežević zavrnuo lijevu ruku iza leđa. Zadranin je potom Šaferu dao 1,500 kuna, no ovaj mu je rekao da to nije dovoljno, pa ga je zajedno s Barićem prepratio do posebne, pomoćne prostorije gdje se nalazio POS-uređaj za bankovne kartice, telefon i faks. Tamo ga je čekao Šolta koji je odmah od njega zatražio bankovnu karticu i PIN broj.

Kako na kartici nije bilo dovoljno sredstava nagovarao ga je da nazove roditelje, te da im kaže im da je u drugom klubu razbio monitor i da mu za pokrivanje troška donesu novac. On je to odbio, ali je nazvao sestru u Švedskoj koja mu je internetskim bankarstvom prebacila novac na njegov račun, nakon čega su mu ispeglali karticu i oko 23 sata ga pustili da ode iz kluba.

Bivši djelatnici kluba jučer su opovrgnuli krivnju, a Općinsko državno odvjetništvo u Zadru (ODO), koje zastupa Josipa Mileta, za njih traži zatvorske kazne. Za prvoptuženog Barića predloženo je šest mjeseci zatvora, za drugoptuženog Šoltu osam, kao i za trećeoptuženog Šafera, dok je za četvrtooptuženog Kneževića predloženo 9 mjeseci zatvorske kazne. Uz rumunjske plesačice na sud će se pozvati još četiri svjedoka koji bi trebali dati iskaze 21. ožujka.

Četvorka se tereti za još jedno isto kazneno djelo koje se vodi u drugom postupku na Općinskom sudu u Zadru kod suca Ivana Markovića. U tom su postupku optuženi da su 40-godišnjem Nijemcu Alexanderu Napkeu protupravno naplatili račun od oko 12 tisuća kuna.